Nog ŉ verdagte vas oor ‘Parys-plaasaanvallers’ se doodBoeta van der Westhuizen (links), Johan Cilliers sr., Johan Cilliers jr. en Anton Loggenberg wat vroeër in die hof verskyn het in verband met die moorde. Foto: Mariné Jacobs Brig. Hangwani Mulaudzi, woordvoerder van die Valke, het aan Maroela Media bevestig dat ŉ 46-jarige polisiekaptein in verband met die moorde in hegtenis geneem is. Mulaudzi wou egter geen verdere vrae beantwoord of bevestig of die polisiekaptein by die ondersoek na die moorde betrokke was of op die toneel was toe die plaaswerkers deur boere uit die gemeenskap aangekeer is nie. “Ek kan nou net bevestig dat ŉ polisiekaptein wat by die Parys-polisiestasie gestasioneer is in verband met die moorde in hegtenis geneem is. Ons sal meer inligting kan bekendmaak sodra hy in die hof verskyn het,” het hy gesê. Die verdagte sal vandag in die hof verskyn. Maroela Media het vroeër berig dat vier boere, Boeta van der Westhuizen, Anton Loggenberg, Johan Cilliers sr. en sy seun, Johan Cilliers jr., in hegtenis geneem is vir die moorde op Samuel Tjixa en Simon Jubeba. Tjixa en Jubeba was na bewering op 6 Januarie betrokke by ŉ aanval op ŉ boer in die omgewing. Die boer het alarm gemaak nadat die twee aanvallers gevlug het en is kort daarna deur ŉ groep boere van die omgewing vasgetrek. Toe die polisie op die toneel aangekom het, was die twee vermeende aanvallers glo erg aangerand. Hulle is deur die polisie na ŉ hospitaal vervoer waar hulle later dood is. Van der Westhuizen, Loggenberg, Cilliers sr. en Cilliers jr. is twee dae later in verband met die moorde in hegtenis geneem. Hulle het reeds in die hof verskyn op aanklag van moord en is op borgtog vrygelaat. Mulaudzi het Donderdag gesê die aanklagte teen die vier boere is nie teruggetrek nie. Hulle verskyn weer Vrydag in die hof.